EU ‘onderhandel nie weer’ oor Brexit-ooreenkoms | Netwerk24
30 Januarie 2019 18:52
Daar kan nie weer oor die Brexit-ooreenkoms tussen Brittanje en die Europese Unie (EU) onderhandel word nie, het die president van die Europese kommissie, Jean-Claude Juncker, Woensdagmiddag gesê.
Dit is die “beste en enigste ooreenkoms”.
Hy het, met verwysing na die debat Dinsdagaand in die Britse laerhuis, gesê dit verander nie die toedrag van sake nie.
Britse LP’s het oor sewe voorgestelde wysigings aan die ooreenkoms gestem.
Dit is net voorstelle, maar die boodskap was duidelik. Die Britse premier, Theresa May, moet na Brussel, die EU se hoofkwartier in België, terugkeer om weer oor ’n Ierse agterdeur-klousule te onderhandel.
Juncker sê egter die EU is nie bereid om weer daaroor te onderhandel nie.
Hy meen Dinsdag se stemming verhoog die moontlikheid dat Brittanje die EU sonder ’n ooreenkoms sal verlaat.
Die Europese kommissie het reeds planne versnel om voor te berei op ’n wanordelike Brexit sonder ’n ooreenkoms.
Juncker sê nietemin hy is optimisties dat ’n ooreenkoms tog met Brittanje bereik kan word.
Die EU dring daarop aan dat die Ierse agterdeur die versekering bied dat daar geen vaste grens tussen Ierland, wat lid van die EU is, en Noord-Ierland sal ontstaan ná Brexit nie.
Brittanje wil hê die Ierse agterdeur moet beteken dat Noord-Ierland en die res van Brittanje vir ’n beperkte tyd deel van dié mark- en doeane-unie bly.
Brittanje moet die EU op 29 Maart vanjaar verlaat. - Bronne: SkyNews, The Telegraph
Meer oor: Europese Unie (Eu) | Theresa May | Jean-Claude Juncker | Brittanje | Brussels | Brexit
Markte wag en kyk oor Brexit en Fed